Pres. Obama, takon drejtuesit e shërbimit shëndetsor
Kjo është përpjekja e tij më e fundit, që synon shpëtimin e reformave për shërbimin shëndetësor, pas shtyrjes së zbatimit të plotë të ligjit
Presidenti Barack Obama po takohet sot me ekzekutivë të shërbimit shëndetësor, përpjekja e tij më e fundit, që synon shpëtimin e reformave të tij për shërbimin shëndetësor. Shtëpia e Bardhë është përballur me një sërë ankesash, se miliona njerëz janë duke e humbur kujdesin shëndetësor, që njihet gjerësisht si Obamacare, edhe pse Presidenti i kishte premtuar votuesve se mund ta mbanin sigurimin e tyre të mëparshëm, në se duan. Zoti Obama vendosi të shtyjë për një vit zbatimin e plotë të ligjit të tij për kujdesin shëndetësor për t’u bërë të mundur amerikanëve që të mbajnë planet e anuluara të sigurimeve shëndetsore gjatë kësaj kohe, pasi njerëzit nuk mund të hynin në faqen elektronike të qeverisë për të blerë sigurime shëndetsore siç parashikohet në ligjin e ri. Presidenti Obama u kërkoi përsëri falje 5 për qind të amerikanëve, që kanë humbur planet e sigurimeve shëndetsore në bazë të ligjit të ri. Tani firmat e sigurimeve do të jenë në gjendje t’u ofrojnë këtyre njerzve alternative për të rimarrë planet e sigurimeve që kishin, sepse këtyre firmave nuk mund t’u kërkohet ta bëjnë këtë. Presidenti e pranoi se administrata e tij dështoi në fazën e parë të planit të kujdesit shëndetësor të quajtur “Obamacare”, duke shtuar se i duhet të rifitojë besimin e popullit amerikan. Pasi njoftoi dje në Shtëpinë e Bardhë shtyrjen e pjesëshme të ligjit të kujdesit shëndetsor, zoti Obama shkoi në shtetin Ohio, ku premtoi se do ta verë në vijë programin e kujdesit shëndetsor. Presidenti u bëri gjithashtu sfidë kritikëve të tij në Kongres. Më parë, Kryetari i Dhomës së Përfaqësuesve John Boehner, tha se populli amerikan nuk mund t’i besojë Shtëpisë së Bardhë dhe nuk do ta lejojë administratën Obama “të shkatërrojë” sistemin më të mirë shëndetësor në botë, siç u shpreh ai. Të mërkurën administrata Obama njoftoi se 106,185 njerëz ishin regjistruar për plane të sigurimeve shëndetsore në bazë të ligjit të ri të kujdesit shëndetsor, shumë më pak se sa parashikimet fillestare të administratës. Zyrtarë të administratës synojnë që disa miliona njerëz të regjistrohen në këto plane para afatit të fundit më 31 mars të vitit të ardhshëm.